Osa Julkisten ja hyvinvointialojen työttömyyskassan maksatuksista viivästyy joulupyhien yli.

JHL:n työttömyyskassa on pahoitellut tilannetta jäsenistölleen. Ongelman syy on ”tekninen vika”. Ismo Pekkarinen

– Hyvä jäsen, teknisen virheen seurauksena tämän päivän päivärahamaksu on tilillä aikaisintaan 27.12. Pahoittelemme syvästi tapahtunutta. JHL työttömyyskassa.

Moni JHL:n työttömyyskassan jäsen saa ansiosidonnaisen päivärahansa vasta joulunpyhien jälkeen torstaina, vaikka rahojen olisi pitänyt näkyä työttömien tileillä jo perjantaina.

”Tekninen ongelma”

Työttömyyskassan johtajaa Pasi Koskinen kertoo perjantaina alkuillasta Iltalehdelle, että kassa on pyrkinyt ”tekemään kaikkensa”, jotta rahat tulisivat tileille ennen pyhiä, mutta ”prosessia ei voi enää pysäyttää”.

– Kyseessä on puhtaasti tekninen ongelma. Maksut ovat nyt menossa, mutta prosessia ei voi enää pysäyttää.

Tämä tarkoittaa, että rahat näkyvät tileillä vasta joulupyhien jälkeen, 27. päivä joulukuuta.

Tilisiirtoja ei voi nopeuttaa SEPA-järjestelmän ominaisuuksista johtuen.

Ne kassan jäsenet, joita viivästys koskee, ovat saaneet asiasta tiedon henkilökohtaisesti.

”Törkeää toimintaa”

JHL:n työttömyyskassan Facebook-sivulla muutamat purkivat pettymystään tilanteeseen.

– Kiitos mukavasta joululahjasta, järjestäpä itsellesi lämpöinen joulu ja pitkät pyhät ilman pennin hyrrää, ja järjestä vielä viimeisenä mahdollisena hetkenä lainanhoidot ym. pankin kanssa uudelleen, ja maksa kalliisti itse niistä koituvat kulut...toivottavasti pienestä "teknisestä viasta" näin joulun alla vastaavat nukkuvat yönsä hyvin...

– Kiitos JHL törkeää toimintaa en ole kuin koko kuukauden odottanut näitä joululahjarahoja nyt kun on viimeinen mahdollinen päivä kun ehtisi ostoksille niin tekstiviestillä vaan ilmoittavat että mokasivat.